Katalepsia
Katalepsia on inimese seisund, mille korral tema keha või osa kehast on pikemat aega jäigalt ühes asendis, mida tavaseisundis võib olla raske hoida. Seejuures ei saa inimene asendit tahtlikult muuta. Hingamine ja muud kehatalitlused võivad olla aeglustunud. Katalepsia võib kaasneda näiteks skisofreenia, hüsteeria või Parkinsoni tõvega. Katalepsia võib esineda ka sügavas hüpnoosis. Katalepsiat võib põhjustada suur lihasepinge, pidurdus aju liigutuskeskustes või tahte vähene aktiivsus.